钦定古今图书集成/明伦汇编/氏族典/第066卷 > 《苏州府志》 > 朱亥
## 钦定古今图书集成/明伦汇编/氏族典/第066卷 > 《苏州府志》 > 朱亥

按《史记·信陵君传》：魏有隐士曰侯嬴，年七十，家贫，为
大梁夷门监者。公子闻之，往请，欲厚遗之，不肯受。公
子于是乃置酒，大会宾客。坐定，公子从车骑虚左，自
迎夷门侯生。侯生摄弊衣冠，直上载公子，上坐不让，
欲以观公子。公子执辔愈恭。侯生谓公子曰：“臣有客
在市屠中，愿枉车骑过之。”公子引车入市，侯生下见
其客朱亥睥睨，故久立，与其客语，乃就车。至家，公子
引侯生为上客。侯生谓公子曰：“臣所过屠者朱亥。此
子贤者，世莫能知，故隐屠间耳。”公子往，数请之，朱亥
故不复谢，公子怪之。魏安釐王二十年，秦围邯郸，魏
使晋鄙救赵，留军壁邺以观望平原君使者冠盖相
属于魏，让魏公子。公子欲以客往赴秦军，与赵俱死，
行过夷门，见侯生。侯生屏人闲语，为公子计：“请如姬
盗晋鄙兵符。”公子行，侯生曰：“将在外，主令有所不受，
以便国家。公子即合符，而晋鄙不授公子兵而复请
之，事必危矣。臣客屠者朱亥，可与俱，此人力士。晋鄙
听，大善；不听，可使击之。”于是公子请朱亥，朱亥笑曰：
“臣乃市井鼓刀屠者，而公子亲数存之，所以不报谢
者，以为小礼无所用。今公子有急，此乃臣效命之秋
也。”遂与公子俱行至邺，矫魏王令代晋鄙。晋鄙合符
疑之，欲无听。朱亥袖四十斤铁椎，椎杀晋鄙。公子遂
将晋鄙军击秦军。秦军解去，遂救邯郸。